କରୋନା ଭୂତାଣୁ ବିଶ୍ବର ୧୮୮ଟି ଦେଶରେ ଆତଙ୍କ ସୃଷ୍ଟି କରିଛି । ବିିଭିନ୍ନ ଦେଶର ଅର୍ଥନୀତି ବିପର୍ଯ୍ୟସ୍ତ ହୋଇଛି । ଲକ୍ଷଲକ୍ଷ ଲୋକ ମୃତ୍ୟୁବରଣ କରିଛନ୍ତି । ୨୦୧୯ ଡ଼ିସେମ୍ବର ମାସରେ ଚୀନରୁ ବାହାରିଥିବା ଏହି ଭୂତାଣୁ ମାତ୍ର ୬ ମାସ ମଧ୍ୟରେ ବିଶ୍ବକୁ ଏକ ପ୍ରକାର ପଙ୍ଗୁ କରି ଦେଇଛି । ହେଲେ ପୃଥିବୀରେ ଏମିତି କିଛି ଦେଶ ଅଛି ଯେଉଁ ଦେଶକୁ ଏଯାଏ କରୋନା ଡ଼ରାଇ ପାରିନାହିଁ । ଏହି ଦେଶରେ ନା କରୋନା ସଂକ୍ରମଣ ହୋଇଛି ନା କରୋନା ମୃତ୍ୟୁ । କରୋନା ନିମନ୍ତେ ପୃଥିବୀର ଏହି ୧୨ ଦେଶ ବାଟ କିଳି ଦେଇଛନ୍ତି ।
ଜନ୍ ହପକିନ୍ସ ବିଶ୍ୱବିଦ୍ୟାଳୟ ଦ୍ୱାରା ପ୍ରକାଶିତ ତଥ୍ୟ ଅନୁଯାୟୀ, ବର୍ତମାନ ସୁଦ୍ଧା ସାରା ବିଶ୍ବରେ ୧୩ ମିଲିୟନରୁ ଅଧିକ ଲୋକ କରୋନାରେ ସଂକ୍ରମିତ ହୋଇଛନ୍ତି । ବିଶ୍ୱରେ ମୃତ୍ୟୁ ସଂଖ୍ୟା ପାଖାପାଖି ୬ ଲକ୍ଷରେ ପହଞ୍ଚି ସାରିଲାଣି । ତେବେ ୭ ନିୟୁତରୁ ଅଧିକ ଲୋକ କରୋନାରୁ ମୁକ୍ତି ପାଇ ସାରିଲେଣି । କରୋନା ନିମନ୍ତେ କୌଣସି ଔଷଧ ବାହାରିନାହିଁ, ପ୍ରତିଷେଧକ ଉଦ୍ଭାବନ ହୋଇନାହିଁ । ଏହି ସ୍ଥିତିରେ ମାସ୍କ ପିନ୍ଧିବା, ଶାରୀରିକ ଦୂରତା ବଜାୟ ରଖିବା ଏବଂ ଅତି ଜରୁରୀ ନ ହେଲେ ଘରୁ ନ ବାହାରିବାକୁ ଲୋକମାନଙ୍କୁ ପରାମର୍ଶ ଦିଆଯାଉଛି ।
ମାତ୍ର ବିଶ୍ବର ସେହି ୧୨ଟି ଦେଶ ଯେଉଁମାନେ କରୋନାକୁ ଖାତିର କରି ନାହାନ୍ତି ଓ ଅତ୍ୟନ୍ତ ସ୍ବାଭାବିକ ଭାବରେ ସେମାନଙ୍କର ଜୀବନଯାତ୍ରା ଅବ୍ୟାହତ ରହିଛି । ହଁ ହୋଇପାରେ ଦେଶଗୁଡ଼ିକ ଛୋଟ, ସେମାନଙ୍କ ଅର୍ଥନୀତି ଅତ୍ୟନ୍ତ ନଗଣ୍ୟ । ସେମାନଙ୍କର ଜୀବନଧାରଣର ମାନ ୟୁରୋପୀୟ ବା ଆମେରିକୀୟ ଦେଶ ପରି ନୁହେଁ । ତଥାପି ସେମାନେ ସୁସ୍ଥ ଓ କରୋନା ସଂକ୍ରମଣ ନ ହେବାର ସୁଖରେ ସୁଖୀ । ଏହି ଦେଶରୁ ଗୋଟିଏ ବି କରୋନା ସଂକ୍ରମଣ ରିପୋର୍ଟ ଆସିନାହିଁ ।
ତେବେ ଦେଶରେ କରୋନା ପ୍ରବେଶ କରିନଥିବା ନେଇ ଉତ୍ତରକୋରିଆ ବାରମ୍ବାର ଦାବି କରୁଥିବା ସତ୍ବେ ଏହାକୁ ଅନେକ ବିଶ୍ବାସ କରୁନାହାନ୍ତି । ଉତ୍ତରକୋରିଆରେ କିମ୍ ସରକାର  ତାଙ୍କ ଦେଶ କରୋନା ମୁକ୍ତ ବୋଲି କହିଚାଲିଛନ୍ତି । ଦେଶରେ ଗୋଟିଏ ବି କରୋନା ମାମଲା ନାହିଁ ବୋଲି ଦାବି କରୁଛନ୍ତି । ମାତ୍ର ଅନ୍ୟପକ୍ଷରେ କିମ୍ ସରକାର କରୋନା ସଂକ୍ରାନ୍ତ ତଥ୍ୟ ଗୋପନ ରଖୁଛି ବୋଲି କିଛି ସ୍ବାସ୍ଥ୍ୟ ସମୀକ୍ଷକ ମତ ଦେଇଛନ୍ତି ।
